
Komersanti kontu ES fondu projektu avansu saņemšanai varēs atvērt arī komercbankā

Otrdien, 9. februārī, Ministru kabineta (MK) sēdē tika apstiprināti Finanšu ministrijas (FM) sagatavotie grozījumi noteikumos par kārtību, kādā paredzami valsts budžeta līdzekļi Eiropas Savienības (ES) fonda līdzfinansēto projektu īstenošanai, kā arī maksājumu veikšanas un izdevumu deklarācijas sagatavošanas kārtību.

Grozījumi paredz, ka komersanti kontu ES fondu projekta avansa saņemšanai turpmāk varēs atvērt ne tikai Valsts kasē, bet arī komercbankā. 
Līdz šim avansa saņemšanai un projekta izdevumu veikšanai (no saņemtā avansa) finansējuma saņēmējs kontu atvērt varēja tikai Valsts kasē. Šāds noteikums apgrūtināja finansējuma saņēmējus – komersantus, kas norēķiniem izmanto komercbanku pakalpojumus.
Līdz ar grozījumiem tiks nodrošināts labvēlīgāks tiesiskais regulējums attiecībā uz ES fonda finansējuma saņēmēju, kam piešķirts komercdarbības atbalsts, kā arī tiks paātrināta ES fondu finansējuma apguve kopumā. 
Tāpat turpmāk projektos, kurus īsteno pēc pašfinansēšanās shēmas, valsts budžeta daļa finansējuma saņēmējam tiks izmaksāta pirms ES fondu līdzfinansējuma daļas atmaksas (atmaksu veic pēc ES fondu līdzekļu saņemšanas no Eiropas Komisijas).

Grozījumi arī paredz, ka turpmāk atbildīgajai iestāde (ministrijai) vai sadarbības iestādei (aģentūrai), veicot avansa un starpposma maksājumus ES fonda finansējuma saņēmējam, būs jāievēro nosacījums, ka to kopsumma nedrīkstēs pārsniegt 90% no ES fonda projektam piešķirtā ES finansējuma un valsts budžeta finansējuma apjoma. 
Tādējādi situācijā, ja līdz noslēguma maksājuma veikšanai finansējuma saņēmējam tā īstenotajā projektā konstatēs kādas neatbilstības, starpību atbildīgā vai sadarbības iestāde varēs ieturēt no noslēguma maksājuma, nevis atprasīt finansējuma saņēmējam jau reāli izmaksāto naudu, tā izvairoties no liekām finansējuma atmaksāšanas procedūrām. 

